Broj: 711-I-2423-P-416/22-02-21

Zagreb, 19. listopad 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev odvjetnika Domagoja Jugovića iz Zajedničkog odvjetničkog ureda Jurica Borojević i Domagoj Juguvić iz Nove Gradiške**,za davanjem očitovanja Povjerenstva, na 192. sjednici, održanoj 19. listopada 2022., daje sljedeće:

**OČITOVANJE**

**Nema zapreke da se obveznik ZSSI/21-a koji je državni tajnik, nakon prestanka obnašanja navedene dužnosti javi na natječaj za imenovanje ravnatelja javne ustanove park prirode, koja je u isključivom državnom vlasništvu, te da ako je u istom odabran kao najbolji kandidat bude imenovan ravnateljem te ustanove, pod uvjetom da između ministarstva u kojem obnaša dužnost i te javne ustanove nije bilo poslovnih odnosa tijekom razdoblja obnašanja dužnosti te da Ministarstvo nad njom nije obavljalo nadzorne funkcije.**

Obrazloženje

Zahtjev za davanjem mišljenja Povjerenstva podnio je odvjetnik Domagoj Jugovićiz Zajedničkog odvjetničkog ureda Jurica Borojević i Domagoj Juguvić iz Nove Gradiške. U knjigama ulazne pošte zahtjev je zaprimljen pod poslovnim brojem 711-U-8274-P-416/22-01-5, dana 12. listopada 2022.g., povodom kojeg se vodi predmet broj: P-416/22.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Temeljem članka. 8. stavka 3. ZSSI/21-a u slučaju dvojbe predstavlja li neko ponašanje povredu odredaba ovoga Zakona o sukobu interesa ili drugog zabranjenog ili propisanog ponašanja predviđenog ovim Zakonom, obveznici su dužni zatražiti mišljenje Povjerenstva.

U podnesenom zahtjevu podnositelj navodi kako su državni tajnici obveznici ZSSI/21-a te da su isti i nakon prestanka obnašanja svoje dužnosti u obvezi postupati sukladno odredbama toga Zakona.

Podnositelj nadalje navodi da se njihova stranka, koja trenutno obnaša dužnost državnog tajnika, nakon prestanka obnašanja navedene dužnosti planira prijaviti na javni natječaj za imenovanje ravnatelja u pravnoj osobi - Javnoj ustanovi „ Park prirode …” čiji je osnivač Republika Hrvatska, a osnivačka prava i dužnosti u ime RH obavlja ministarstvo nadležno za zaštitu prirode, odnosno Ministarstvo gospodarstva i održivog razvoja.

Navodi da obveznik obnaša dužnost državnog tajnika u ministarstvu koje nije u bilo kakvom poslovnom odnosu s gore opisanom ustanovom, niti nad tom ustanovom obavlja bilo kakve nadzorne funkcije.

Podnositelj ističe kako temeljem članka 23. stavka 1. ZSSI/21-a obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Slijedom odredbi iz članka 23. ZSSI-a podnositelj traži mišljenje Povjerenstva, odnosno suglasnost o tome da njihova stranka i prije isteka roka od 18 mjeseci nakon prestanka obnašanja dužnosti državnog tajnika može zasnovati radni odnos u Javnoj ustanovi „ Park prirode ” pod pretpostavkom da ga natječajna komisija izabere kao najboljeg kandidata.

Člankom 3. stavkom 1. podstavkom 34. ZSSI-a propisano je da su državni tajnici obveznici u smislu navedenog Zakona te su dužni pridržavati se odredbi ZSSI-a.

Člankom 5. stavkom 1. točkom 7. ZSSI/21-a propisane je da se upravljačke funkcijeodnose na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Člankom 23. stavkom 1. ZSSI/21-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Sukladno članku 23. stavku 3. ZSSI/21-a ograničenje propisanog u stavku 1. članka 23., ne odnosi se na predsjednike i članove uprava trgovačkih društava koja su u većinskom državnom vlasništvu, ako se radi o njihovu imenovanju za članove upravnih tijela i nadzornih odbora drugih trgovačkih društava u većinskom državnom vlasništvu, pri čemu ne mogu obnašati dužnost u više od jednog trgovačkog društva.

Člankom 23. stavkom 5. ZSSI/21-a propisano je da se ograničenje iz stavka 2. primjenjuje za vrijeme trajanja prava na naknadu plaće nakon prestanka dužnosti propisane posebnim zakonima.

Člankom 1. stavkom 2. Zakona o obvezama i pravima državnih dužnosnika ( „Narodne novine“ Broj: 01/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19 u daljnjem tekstu: Zakon o pravima i obvezama državnih dužnosnika ) propisano je da su državni tajnici obveznici u smislu navedenog zakona.

Nadalje, člankom 15. stavkom 1. Zakona o pravima i obvezama državnih dužnosnika propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti, dok je stavkom 2. istog članka propisano da dužnosnici koji su dužnost obnašali manje od jedne godine, ali više od tri mjeseca, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, tri mjeseca od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedeća tri mjeseca pravo na naknadu u visini 50% plaće koju ostvaruje dužnosnik na toj dužnosti.

Člankom 35. stavkom 1. Zakona o ustanovama ( „Narodne novine“ Broj: 76/93, 29/97, 47/99, 35/08, 127/19) propisano je da ustanovom upravlja upravno vijeće ili drugo kolegijalno tijelo, ako posebnim zakonom nije drugačije određeno.

S obzirom da iz navoda podnositelja proizlazi da nije bilo poslovnih odnosa između ministarstva u kojem obveznik obnaša dužnost, kao i temeljem činjenice da se funkcija ravnatelja ustanove parka prirode ne smatra upravljačkom funkcijom, na obveznika se u konkretnom slučaju ne bi primjenjivala ograničenja propisana u članku 23. stavcima 1. i 2. ZSSI-a.

Slijedom navedenog, nema zapreke da se obveznik ZSSI/21-a koji je državni tajnik nakon prestanka obnašanja navedene dužnosti javi na natječaj za imenovanje ravnatelja javne ustanove parka prirode, kojoj je država osnivač, te da ukoliko je na istom odabran kao najbolji kandidat bude imenovan ravnateljem te ustanove, ukoliko u razdoblju u kojem je obnašao dužnost državnog tajnika nije bilo poslovnog odnosa ministarstva s predmetnom ustanovom, što Povjerenstvo ne može utvrditi jer nije precizirano o kojem se ministarstvu, odnosno ustanovi konkretno radi, kao i da nad njom ministarstvo nije obavljalo nadzorne funkcije.

Ukoliko je bilo takvih poslovnih odnosa u smislu odredbe članka 23. stavka 2. ZSSI/21-a, obveznik je dužan zatražiti suglasnost za imenovanje, izbor ili sklapanje ugovora iz članka 23. stavka 6. Zakona.

Slijedom navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj, na adresu iz zahtjeva
2. Objava na internetskoj stranici Povjerenstva
3. Pismohrana